Gitte Seeberg (KF), 2003-05-28:
Det Konservative Folkeparti er tilhængere af et stærkt og handlekraftigt FN.
Det bør vi fra dansk side arbejde for, og det gør vi jo også.
FN's rolle i verdenssamfundet er at styrke international fred og sikkerhed, at fremme en international retsorden og videreudvikle FN's arbejde samt gå i front, hvad angår fattigdomsbekæmpelse og bæredygtig udvikling.
Alle disse temaer er i vores globaliserede tidsalder af største betydning, og de udfordringer, vi står over for, kræver også globale løsninger.
Heldigvis er FN et handledygtigt organ.
Det har FN ved flere lejligheder demonstreret.
Det lykkedes desværre ikke at blive enige i FN's Sikkerhedsråd, hvad angik Irak.
Ganske vist var man enig i resolution nr. 1441, men så rakte enigheden ikke længere.
Således var det desværre ikke Sikkerhedsrådet, der traf den endelige beslutning om at afvæbne Irak.
Når det er sagt, så foregik drøftelserne om denne sag i FN-regi, og med præsident Bushs tale på FN's generalforsamling i efteråret blev der også givet løfter om at gå FN-vejen. Denne vej har man også fulgt til det sidste.
Selvfølgelig er der opstået bekymringer om FN's fremtid
efter Iraksagen.
Var FN nu svækket, lød bekymringerne, og det er selvfølgelig et godt spørgsmål.
Men jeg tror, vi skal nøjes med at glæde os over, at et næsten enigt Sikkerhedsråd nu har vedtaget og besluttet, hvordan vi kommer videre i Irak.
Irak har som bekendt fyldt meget i vores alle sammens bevidsthed, men FN løser jo også opgaver mange andre steder i verden.
Således er FN's rolle i f.eks. Afrika stor.
I 10 år har FN's generalforsamling nu drøftet, hvordan og hvad der kan gøre for at reformere Sikkerhedsrådet.
FN er blevet oprettet i kølvandet på Anden Verdenskrig, og meget har forandret sig siden.
Men hidtil har det ikke været muligt at opnå det kvalificerede flertal, der skal til for at gennemføre reformer.
Fra dansk og fra nordisk side har vi arbejdet aktivt for at få en mere passende balance mellem geografisk repræsentation og beslutningsdygtighed, således at Sikkerhedsrådet bedre kan afspejle verden, sådan som den også ser ud i dag.
Men det har ikke været muligt at blive enig om, hvordan og hvorledes Sikkerhedsrådet eventuelt kunne udvides, om der skulle være helt eller delvis faste pladser osv. Selv om man på det her område ikke har kunnet opnå konkrete resultater, har man dog opnået meget.
Der er nemlig nu en større åbenhed om Sikkerhedsrådet, og det er bestemt også vores ønske. FN's evne til at indsætte fredsbevarende styrker i krisesituationer er blevet styrket.
Det hilser vi velkommen.
Menneskerettigheder, Den Internationale Straffedomstol og Den Internationale Domstol i Haag er hjørnesten i det internationale samfunds retsorden.
Det er vores ønske, at Den Internationale Straffedomstol skal have størst mulig tilslutning, for kun herved kan vi sikre, at grove internationale forbrydelser mod menneskeheden og krigsforbrydelser kan straffes.
Det er beklageligt, at ikke alle lande har sluttet op om domstolen.
Endelig vil jeg nævne indsatsen mod fattigdom og bæredygtig udvikling.
Selv om vi måske kan synes, at det går for langsomt, må man alligevel glæde sig over, at det senest er lykkedes FN at opstille en række målsætninger for en bedre verden frem til år 2015.
Således enedes man i Johannesburg om nye målsætninger og en ny handlingsplan for bæredygtig udvikling.
Via vores arbejde i FN og vores bidrag til FN's multilaterale organisationer samt den danske bistand i øvrigt påtager Danmark sig vores ansvar for at opfylde målsætningerne.
Selv om der er mangler ved FN, og selv om man kunne ønske sig et mere handlekraftigt FN, behøver vi FN.
Vi skal også fra dansk side arbejde målrettet på at få en plads i Sikkerhedsrådet, når muligheden måske byder sig i år 2005 og 2006.
Jeg vil slutte med at sige, at vi selvfølgelig støtter det forslag til vedtagelse, som vi selv er medforslagsstiller til.